CELEX: 32017R0572
Language: et
Date: 2016-06-02 00:00:00
Title: Komisjoni delegeeritud määrus (EL) 2017/572, 2. juuni 2016, millega täiendatakse Euroopa Parlamendi ja nõukogu määrust (EL) nr 600/2014 seoses regulatiivsete tehniliste standarditega, mis käsitlevad kauplemiseelsete ja -järgsete andmete kättesaadavaks tegemist ja andmete lahtikirjutatuse astet (EMPs kohaldatav tekst )

31.3.2017   
            
            
               ET
            
            
               Euroopa Liidu Teataja
            
            
               L 87/142
            
         KOMISJONI DELEGEERITUD MÄÄRUS (EL) 2017/572,
   2. juuni 2016,
   millega täiendatakse Euroopa Parlamendi ja nõukogu määrust (EL) nr 600/2014 seoses regulatiivsete tehniliste standarditega, mis käsitlevad kauplemiseelsete ja -järgsete andmete kättesaadavaks tegemist ja andmete lahtikirjutatuse astet
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 15. mai 2014. aasta määrust (EL) nr 600/2014 finantsinstrumentide turgude kohta ning millega muudetakse määrust (EL) nr 648/2012, (1) eriti selle artikli 12 lõike 2 kolmandat lõiku,
   ning arvestades järgmist:
   
               (1)
            
            
               Selleks et vähendada turuosaliste kulusid andmete ostmisel, nähakse määrusega (EL) nr 600/2014 ette, et kauplemiseelne ja kauplemisjärgne läbipaistvusalane teave tuleb teha üldsusele kättesaadavaks erinevate andmekirjete kaupa „lahtiharutatud“ kujul. Täpsustada tuleb lahtikirjutatuse aste, mida kauplemiskohad andmete pakkumisel kasutama peaksid. Võttes arvesse muude sidusrühmade tõendatud nõudlust selliste andmete järele, peaksid kauplemiskohta korraldavad turukorraldajad ja investeerimisühingud kirjutama andmed lahti varaklassi, emissiooniriigi ja finantsinstrumendi kauplemisvaluuta lõikes ning sõltuvalt sellest, kas andmed põhinevad igapäevastel programmeeritud enampakkumistel või pidevkauplemisel.
            
         
               (2)
            
            
               Et tagada pakutavate kauplemiseelsete ja kauplemisjärgsete andmete vastavus turuosaliste nõudlusele, peaksid kauplemiskohta korraldavad turukorraldajad ja investeerimisühingud pakkuma mõistlikul ärilisel alusel mis tahes kombinatsiooni erinevatest lahtikirjutatuse kriteeriumidest.
            
         
               (3)
            
            
               On finantsinstrumente, nagu näiteks tuletisinstrumendid, mille korral ei ole alati võimalik üheselt kindlaks määrata konkreetset varaklassi, millesse kõnealune instrument kuulub, kuna varaklassi kindlaksmääramine sõltub sellest, milliseid finantsinstrumendi omadusi peetakse kõige olulisemateks. Samuti ei ole alati võimalik üheselt kindlaks määrata seda, millistele muudele kriteeriumidele konkreetset liiki andmed vastavad. Tagamaks, et konkreetselt kauplemiskohalt andmeid ostvatele turuosalistele edastatakse sidusad andmekogumid, tuleb kauplemiskohta korraldavatelt turukorraldajatelt ja investeerimisühingutelt nõuda, et nad määraksid kindlaks, millistele kriteeriumidele finantsinstrument või andmete liik peab vastama juhul, kui lahtikirjutatuse kriteeriumeid ei saa üheselt kohaldada.
            
         
               (4)
            
            
               Järjepidevuse huvides ja finantsturgude sujuva toimimise tagamiseks on vaja, et käesoleva määruse sätteid ja määruse (EL) nr 600/2014 sätteid hakataks kohaldama samast kuupäevast.
            
         
               (5)
            
            
               Käesolev määrus põhineb regulatiivsete tehniliste standardite eelnõul, mille on komisjonile esitanud Euroopa Väärtpaberiturujärelevalve (ESMA).
            
         
               (6)
            
            
               ESMA on korraldanud käesoleva määruse aluseks oleva regulatiivsete tehniliste standardite eelnõu kohta avaliku üldsusega konsulteerimise, analüüsinud potentsiaalseid seonduvaid kulusid ja tulusid ning küsinud Euroopa Parlamendi ja nõukogu määruse (EL) nr 1095/2010 (2) artikli 37 kohaselt moodustatud väärtpaberituru sidusrühmade kogu arvamust,
            
         ON VASTU VÕTNUD KÄESOLEVA MÄÄRUSE:
   Artikkel 1
   Kauplemiseelsete ja -järgsete läbipaistvuse andmete pakkumine
   1.   Kauplemiskohta korraldav turukorraldaja või investeerimisühing teeb määruse (EL) nr 600/2014 artiklite 3, 4 ja 6–11 kohaselt avaldatava teabe vastava taotluse korral üldsusele kättesaadavaks, pakkudes kauplemiseelse ja -järgse läbipaistvuse andmeid lahtikirjutatud kujul vastavalt järgnevatele kriteeriumidele:
   
               a)
            
            
               varaklassi kirjeldus:
               
                           i)
                        
                        
                           aktsiad;
                        
                     
                           ii)
                        
                        
                           hoidmistunnistused, börsil kaubeldavad fondid, sertifikaadid ja muud sarnased finantsinstrumendid, millele on osutatud määruse (EL) nr 600/2014 artiklis 3;
                        
                     
                           iii)
                        
                        
                           võlakirjad ja struktureeritud finantstooted;
                        
                     
                           iv)
                        
                        
                           lubatud heitkoguse ühikud;
                        
                     
                           v)
                        
                        
                           tuletisinstrumendid;
                        
                     
         
               b)
            
            
               aktsiate ja avalike võlakohustuste korral emissiooniriik;
            
         
               c)
            
            
               finantsinstrumendi kauplemisvaluuta;
            
         
               d)
            
            
               kauplemine toimub igapäevastel programmeeritud enampakkumistel või pidevalt.
            
         2.   Punkti a alapunktis v osutatud tuletisinstrumendid kirjutatakse lahti vastavalt järgnevatele kriteeriumidele:
   
               a)
            
            
               aktsiatel põhinevad tuletisinstrumendid;
            
         
               b)
            
            
               intressimäära tuletisinstrumendid;
            
         
               c)
            
            
               krediidituletisinstrumendid;
            
         
               d)
            
            
               välisvaluuta tuletisinstrumendid;
            
         
               e)
            
            
               kauba ja lubatud heitkoguste väärtpaberite tuletisinstrumendid;
            
         
               f)
            
            
               muud tuletisinstrumendid.
            
         3.   Juhul kui lõigete 1 või 2 lahtikirjutamiskriteeriumeid ei saa üheselt kohaldada, määrab kauplemiskohta korraldav turukorraldaja või investeerimisühing kindlaks kriteeriumid, millele finantsinstrument või andmete liik vastab.
   4.   Kauplemiskohta korraldav turukorraldaja või investeerimisühing kohaldab lõigetes 1 ja 2 osutatud kriteeriume vastava taotluse korral mis tahes kombinatsioonis.
   5.   Lisaks andmete pakkumisele lõigete 1 ja 2 kohaselt võib kauplemiskohta korraldav turukorraldaja või investeerimisühing pakkuda andmekomplekte.
   Artikkel 2
   Jõustumine ja kohaldamine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   Seda kohaldatakse alates määruse (EL) nr 600/2014 artikli 55 teises lõigus osutatud kuupäevast
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 2. juuni 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 173, 12.6.2014, lk 84.
   
      (2)  Euroopa Parlamendi ja nõukogu 24. novembri 2010. aasta määrus (EL) nr 1095/2010, millega asutatakse Euroopa Järelevalveasutus (Euroopa Väärtpaberiturujärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/77/EÜ (ELT L 331, 15.12.2010, lk 84).